KIRJALLINEN KYSYMYS E-1309/01 esittäjä(t): Pedro Marset Campos (GUE/NGL) komissiolle. Vedenpuhdistamojen tilanne Molina de Segurassa (Murcia, Espanja).



Virallinen lehti nro 364 E , 20/12/2001 s. 0080 - 0081



KIRJALLINEN KYSYMYS E-1309/01 esittäjä(t): Pedro Marset Campos (GUE/NGL) komissiolle (3. toukokuuta 2001) Aihe: Vedenpuhdistamojen tilanne Molina de Segurassa (Murcia, Espanja) Lehdistössä äskettäin julkaistuista uutisista käy ilmi, että Euroopan komissio on arvioinut Molina de Seguran kunnan yhdeksi tehottomimmin jätevesiään puhdistavista kunnista. Molina de Segurassa on tällä hetkellä kaksi vedenpuhdistamoa, joista toinen on niin sanottu allastettu puhdistamo ja toinen tavanomainen. Niiden ongelmana on kuitenkin, että teollisuusyritykset - ennen kaikkea eniten saastuttavat jalostusyritykset - laskevat jätevetensä Molinaan ja sieltä puhdistamoihin ilman mitään etukäteispuhdistusta, vaikka nämä puhdistamot on tarkoitettu kotitalousjätteille eikä teollisuusjätteille. Tähän mennessä Seguran hydrografinen yhdistys on esittänyt näitä yrityksiä vastaan yhdeksän valitusta vastuuttomasta toiminnasta. Yritykset ovat kuitenkin esittäneet vastavalitukset, ja itse Molina de Seguran kunnanhallitus tavalla tai toisella peittelee ja suojelee yrityksiä. 1. Voiko komissio antaa aiheesta lisätietoja? 2. Aikooko Euroopan komissio suostua edelleen tähän kyseen ollessa uudesta sen rahoittamasta puhdistamosta, koska nämä puhdistamot eivät ole kelvollisia vastaanottamaan teollisuuden jätevesiä? Seguraan on tarkoitus rakentaa uusi puhdistamo. Pitääkö paikkansa, että huomattava osa sen rahoituksesta tulee EU:n varoista? Michel Barnier'n komission puolesta antama vastaus (5. heinäkuuta 2001) Komission 7. maaliskuuta 2001 tekemä Seguran vesistöalueen viemäröintiä ja puhdistusta koskeva päätös(1) koskee erityisesti uuden yhdyskuntajätevedenpuhdistamon rakentamista Seguraan Molinan kunnan alueelle. Hankkeen kokonaiskustannukset ovat 19 834 000 euroa. Koheesiorahastosta hanketta varten myönnettävä yhteisrahoitus on määrältään 15 867 200 euroa eli 80 prosenttia hankkeen kokonaiskustannuksista. Tämä uusi laitos on ratkaisu parlamentin jäsenen mainitsemiin ongelmiin, erityisesti ongelmaan, joka koskee puhdistamattomien jätevesien johtamista Segura-jokeen, ja tarpeeseen parantaa nykyisiä puhdistustasoja Molinan kunnassa. Laitoksessa on tarkoitus käyttää biologisia ja jälkikäsittelyssä käytettäviä vaikutusaineita. Puhdistuslaitoksen käyttömaksutulot vaihtelevat käyttäjien, erityisesti alueella sijaitsevien yritysten, aiheuttamien epäpuhtauksien mukaan. Yhdyskuntajätevesien käsittelystä annetun direktiivin(2) alussa mainitun yhteisön ympäristölainsäädännön täytäntöönpanon ja voimaansaattamisen osalta todettakoon, että kaikkiin asukasvastineluvultaan (avl)(3) yli 15 000 asukkaan taajamiin pitäisi asentaa viemäröintijärjestelmät ja ainakin biologinen jätevedenkäsittely 31. joulukuuta 2000 mennessä. Direktiivi koskee myös tiettyjen teollisuudenalojen jätevesien keräämistä, käsittelyä ja vesistöön johtamista. Asiasta säädetään 13 artiklan 1 kohdassa, joka koskee lihateollisuuslaitosten biologisesti hajoavia jätevesiä. Kyseisessä artiklassa säädetään, että tällaisten jätevedenpuhdistamojen on täytettävä ennen vesistöön johtamista jäsenvaltioiden säädöksissä vahvistetut ja muut erityisesti asetetut ehdot. Tämä velvoite koskee yli 4 000 avl:n teollisuuslaitoksia. Toimivaltaisten viranomaisten on (direktiivin 15 artiklan mukaan) valvottava vesistöjä, joihin päästetään sellaisia yhdyskuntien jätevedenpuhdistamoista tulevia vesiä ja direktiivin 13 artiklassa kuvattujen kaltaisia teollisuusjätevesiä, joita ei johdeta missään vaiheessa jätevedenpuhdistamoihin. (1) Päätös 2000 ES 16 C PE 005. (2) Yhdyskuntajätevesien käsittelystä 21. toukokuuta 1991 annettu neuvoston direktiivi 91/271/ETY, EYVL L 135, 30.5.1991. (3) Asukasvastineluvulla (avl) tarkoitetaan sellaista orgaanista biologisesti hajoavaa kuormitusta, jonka viiden vuorokauden biokemiallinen hapenkulutus (BOD5) on 60 grammaa happea vuorokaudessa.